I Hrvatska je dobila svoju Cicciolonu, bivšu porno glumicu koja se odlučila okušati kao političarka.

Aleksandra Bukovčan, koja je karijeru u filmovima za odrasle ostvarila pod umjetničkim imenom Alexa Wild, postala je, naime, članica "Živog zida", javio je Podravski.hr.

"Održali smo motivacijski sastanak u sjajnoj atmosferi. Posebno se zahvaljujemo našem predsjedniku Ivanu Viliboru Sinčiću na dolasku i potpori" – objavili su na Facebook stranici Živog zida Koprivnice uz fotografiju na kojoj je i plavokosa Aleksandra.

Za očekivati je kako će Aleksandra Bukovčan biti predana svojoj novoj karijeri kao i staroj, jer je kao Alexa Wild u šest godina ostvarila respektabilnu karijeru, u kojoj je, što je posebno zanimljivo, imala i podršku supruga Maksima.

U to vrijeme o seksu pred kamerama i onom kod kuće ovako je ispričala:

"To nije isto. Vi kad snimate morate stajati po pola sata u istoj pozi, to je nešto sasvim drugačije, noge trpe, mišići bole".

Suprug ju je pratio i na snimanja, premda ne bi boravio u studiju kad bi se snimale scene.

"Nisam to mogao i radi drugih aktera, pogotovo kad znaju da sam njen muž" - pojasnio je pred kamerama.

Aleksandra je danas mama svoje djece, sa suprugom vodi stolarsku radionicu i živi mirnim obiteljskim životom nedaleko od Koprivnice.

Što ju je ponukalo da opet stane pred reflektore, te kakve su joj zapravo političke preokupacije, nova članica "Živog zida" još nije pojasnila.

Na svom profilu na Instagramu Aleksandra rado časti svoje pratitelje erotiziranim fotografijama, a jedna od njih je nastala prije par mjeseci u Bruxellesu, kad se, držeći u ruci hrvatski stijeg, poljubila s djevojkom koja je nosila srbijansku zastavu.

"Mala erotska afera s mojom prijateljicom Coco De Mal u Bruxellesu" - pojasnila je u opisu.

Uz lascivne fotografije s partnericama ili sa bdsm rekvizitima, Aleksandru zabavlja i snimanje s oružjem, makar plastičnim, kao i poziranje uz tenkove i vojnike.

Iz kakvog će oružja zapucati na političkoj sceni ostaje vidjeti...